Ego G., decanus Tornodori, notum facio quod in mea presentia constitutus, Galterus miles de Argentonay, filius domini Guillelmi de Mogne, recognovit se vendidisse fratribus de Moris quecumque habebat apud Landrivillam, et apud Loches, et in finagio earumdem villarum, scilicet in hominibus, pratis, vineis, terris, censibus, et costumis, et in omnibus aliis modis et commodis pro quindecim libris monete tunc currentis, de qua pecunie summa se tenuit pro pagato coram nobis. Hanc autem eleemosynam confessus est esse factam, cum adhuc armiger esset, et necdum erat uxori obligatus. Et notandum quod omnia que in supradictis locis habebat, a nullo homine tenebat, et nulli servitium reddebat, sed erant de alodio suo. Actum anno Domini MºCCºXLºVIIIº, mense maio.